Валерий Брюсов
Лъвица сред развалините
Гравюра

Превод от руски: Петър Велчев, 2008

chitanka.info

Студената луна виси над Пасаргада[1].

Сребристите лъчи по пясъка искрят.

И царска дъщеря, докато спи градът,

замислена стои в среднощната прохлада.

Тя знае всичко тук: аркада след аркада.

Колони, стълбове във въздуха трептят.

Над речното сребро — мостове, а отвъд

е храмът на Мардук[2] — тържествена грамада.

Очите й горят… Напират в тях сълзи…

И кърши тя ръце, без вяра, без надежда…

Царкинята със страх в грядущето се вглежда

И вече вижда там: ужасен мрак пълзи,

колони сринати, притихнала редица,

а сред руините пустинен звяр — лъвица.

1895

[1] Пасаргада — една от столиците на Древна Персия. ↑

[2] Мардук — едно от трите върховни божества във вавилонската митология. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.